**Azi te iubesc**

*Cristi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

capodastrul iubirii îmi strânge poezia

într-o sufocare înaltă.

resimt călcâiul tău

pe fiecare vuiet de suflet,

de parcă nu ţi-aş şti pe de rost

amprentele zeificate din mine.

dorul meu e un joc de origami,

îl joacă toate orele nopţii,

se pliază perfect pe toate respiraţiile tale.

patul mi-e o încleştare de visuri,

unul câte unul îmi cade răpus pe piept,

victime colaterale ale răscrucii noastre.

inima îmi tot bate

sau tu îmi baţi în ea

cu zgomot prizonier de idealuri.

cine mai ştie din ce dorinţă te-am făcut…

am răguşit să mă tot strig

şi să-mi răspundă ecoul tău

în vibraţia coastelor,

de parcă am fost redecorat de tine

cu gust renascentist,

pasiuni neîndurătoare,

şi poeme cu semne de întrebare.

aici nu am nevoie de rimă,

oricum totul rimează cu tine.

mi-am subliniat undeva vocaţia fericirii,

o să o aşez ca pe un exponat

pe treapta întâi a numelui tău.

nu-ţi face griji,

îţi mai rămân încă şase trepte

să te poţi contopi cu luna.

mă tot apăsă o tuse însufleţită

de partajul sentimentelor tale:

“te iubesc, te iubesc, te iubesc”

mă dor edenic plămânii de inspiraţia ta.

anticorpii mei se întrec în amorţire,

câştigă cine te lasă primul

să-mi devii autoimună.

cu fiecare picătură de timp

gândurile mi se restrâng în semilună.

între marginile ei ai loc destul

să îmi împodobeşti somnul

cu poteci nevertebrate

de vise

spre tine.

mai am timp de încă o sentinţă:

eşti de condamnat

pentru orice urmă de zâmbet reflexiv,

pentru că-mi exişti pe orice chip de femeie,

pentru că sfidezi toate legile frumuseţii.

încă puţin

până mi se dizolvă cuvintele,

revin încet la forma iniţială de păcat.

mai păstrez câteva clipiri din delirul veridic:

azi te iubesc

mâine o să mă mint

din nou

că nu.